# Charlie Kirkin murha

| Charlie Kirkin murha |
| --- |
|  Ampumapaikka Utah Valleyn yliopiston kampuksella. |
| Paikka | Utah Valleyn yliopisto Orem, Utah |
| Kohde | Charlie Kirk |
| Ajankohta | 10. syyskuuta 2025 12.20 (MDT) |
| Iskutyyppi | ampuminen |
| Kuolleita | 1 |
| Epäilty/epäillyt | Tyler James Robinson |
| Tekoväline | .30-06-kaliiperinen Mauser-pulttilukkokivääri |
| Infobox OK |

10. syyskuuta 2025 yhdysvaltalainen oikeistopoliittinen aktivisti Charlie Kirk salamurhattiin hänen puhuessaan yleisölle Utah Valleyn yliopiston (UVU) kampuksella Oremissa, Utahissa, Yhdysvalloissa. Ulkoilmatapahtuma oli hänen *American Comeback Tour* -puhe- ja väittelykiertueensa ensimmäinen pysähdyspaikka. Kiertueen oli suunnitellut hänen perustamansa konservatiivinen järjestö Turning Point USA.

Kun Kirk oli keskustelemassa erään yleisön jäsenen kanssa Yhdysvaltojen joukkoammuskeluista, rakennuksen katolla noin 130 metrin päässä sijainnut ampuja ampui häntä kaulaan. Hänet julistettiin kuolleeksi läheisessä sairaalassa hätäleikkauksen jälkeen. 12. syyskuuta viranomaiset pidättivät 22-vuotiaan Tyler James Robinsonin hänen perheensä ilmoituksen perusteella. Neljä päivää myöhemmin syyttäjät nostivat Robinsonia vastaan syytteen murhasta ja ilmoittivat hakevansa kuolemantuomiota.

## Tausta

Kirk puhumassa Floridan osavaltionyliopistolla *American Comeback Tour* -kiertueella helmikuussa 2025.
Charlie Kirk oli presidentti Donald Trumpin tukija ja merkittävä liittolainen. Hän oli vuonna 2012 perustamassa konservatiivista Turning Point USA -nuorisojärjestöä, jonka tapahtumassa hän oli puhumassa yliopistolla. Kirkin uskotaan vaikuttaneen merkittävästi Trumpin suosion kasvuun nuorten keskuudessa ennen vuoden 2024 presidentinvaaleja, mistä Trump oli antanut hänelle tunnustusta. Kirk vastusti sosiaalisessa mediassa muun muassa maahanmuuttoa ja oli puhunut kristillisyydestään.

Kirkin esiintyminen Oremissa oli usealle yliopistolle suunnatun *American Comeback Tour* -kiertueen ensimmäinen tapahtuma. Ennen Kirkin vierailua jotkut opiskelijat aloittivat verkossa vetoomuksen, jossa he pyysivät yliopiston hallintoa estämään hänen tulonsa.

## Tapahtumien kulku

Tapahtumapaikka myöhemmin samana päivänä ampumisen jälkeen.
Utah Valleyn yliopistolla pidetyssä tapahtumassa ammuttiin yksi laukaus ja yksi epäilty otettiin kiinni. Tapahtumasta julkisuuteen tuotujen videotallenteiden perusteella osuma tuli Kirkin kaulaan. Tallenteissa näkyy, että Kirk oli ampumahetkellä puhumassa telttakatoksen alla muutamalle tuhannelle ihmiselle. Teltassa oli kiertueen nimi ja iskulause ”Prove Me Wrong” (suom. *Todista, että olen väärässä*), ja Kirk vastasi kysymykseen transsukupuolisten ihmisten tekemien joukkomurhien määrästä.

Kirk ja yleisön jäsen kävivät seuraavan keskustelun:

* Kuulija: Tiedätkö, kuinka moni transsukupuolinen amerikkalainen on tehnyt joukkomurhan kymmenen viime vuoden aikana?
* Kirk: Liian moni.
* Sama kuulija: Luku on viisi. Tiedätkö kuinka monta joukkomurhaajaa Amerikassa on ollut kymmenen viime vuoden aikana?
* Kirk: Lasketaanko jengiväkivalta mukaan?

Hetkeä myöhemmin kuului laukaus ja väkijoukko alkoi huutaa. Laukauksen jälkeen Kirk lyyhistyi tuolilleen ja ihmiset alkoivat säntäillä paniikissa. Paikalla ollut Utahin entinen kongressiedustaja Jason Chaffetz kertoi Deseret Newsille, että Kirk oli ampumahetkellä puhumassa joukkoampumisista.

Kirkiä ammuttiin kello 12.20 tienoilla noin 130 metrin päässä puhujasta sijainneesta rakennuksesta. Yliopiston kampus suljettiin ampumisen jälkeen. NBC:n mukaan tapahtuman turvajärjestelyt olivat kevyet, mutta Kirkillä oli mukana omia turvamiehiä.

Oklahoman senaattori Markwayne Mullinin mukaan Kirkin vaimo ja lapset olivat paikalla ampumisen aikana.

Poliisin edustajan mukaan Charlie Kirk siirrettiin ampumisen jälkeen sairaalaan, jossa hän oli kriittisessä tilassa. Noin puolitoista tuntia tapahtuman jälkeen Kirk ilmoitettiin kuolleeksi.

## Tutkinta

### Motiivi

Kesto: 1 minuutti ja 40 sekuntia.1:40Valvontakameran tallenne, jossa henkilö poistuu katolta Kirkin ampumisen jälkeen.
Epäillyn surma-aseen hylsyssä ja kolmessa patruunassa oli alustavien tietojen mukaan kaiverruksia. Ammuksiin on poliisiviranomaisten tiedotteen mukaan kaiverrettu transsukupuolisen ja antifasistisen ideologian ilmaisuja. Jotkut viranomaiset ovat kuitenkin varoittaneet myöhemmin torstaina 11. syyskuuta johtopäätösten tekemisestä sisäisen raportin perusteella.

### Surma-ase

Tutkijat ovat löytäneet kiväärin, jota epäillään surma-aseeksi. Epäilty surma-ase on tehokas .30-06-kaliiberin Mauser-pulttilukkokivääri, jossa on kiikaritähtäin. Ase löytyi puustoiselta alueelta läheltä Utah Valleyn yliopistoa, jossa ampuminen tapahtui.

FBI:n johtaja Kash Patel kertoi 15. syyskuuta, että kiväärin ympärille kiedotusta pyyhkeestä löydetty DNA täsmäsi epäiltyyn.

### Ampuja

Ensimmäiset kuvat epäillystä julkaistiin torstaina 11. syyskuuta ja lisää seuraavana päivänä. Kuvien perusteella epäilty on nuorehko mies, joka voisi luontevasti liikkua yliopisto­kampuksella. Kuvissa ei kuitenkaan näy hänen kasvojaan täysin tunnistettavasti. Viranomaiset eivät olleet tavoittaneet epäiltyä yli vuorokauden jälkeen ampumisesta.

Viranomaiset pitivät myöhemmin tiedotustilaisuuden tapauksesta. Siinä käytettiin viranomaisten etsimästä ihmisestä nimitystä epäilty, kun aiemmin hänestä on puhuttu vain kiinnostavana henkilönä. Epäillyn nimeä ei heti julkistettu. Viranomaiset julkaisivat videon, jossa näkyy, miten tummiin pukeutunut ihminen juoksee rakennuksen katolla ja laskeutuu katolta ilman tikapuita. Rikostutkijoilla on analysoitavina esimerkiksi jalkineen jälki, kämmenenjälki ja kyynärvarren painaumia. Epäillyn tunnistamiseen ja kiinniottoon johtavista vihjeistä luvattiin 100 000 dollarin eli runsaan 85 000 euron palkkio.

Ampujaksi paljastui 12. syyskuuta 22-vuotias opiskelija Tyler Robinson. Hän on kotoisin St. Georgesta Utahista ja taustaltaan mormoni. Hän oli opiskellut yhden lukukauden Utahin osavaltionyliopistossa ja siirtynyt sitten Dixien teknilliseen oppilaitokseen. Tyler Robinsonin isä oli tunnistanut poikansa epäillystä julkisuuteen jaetuista valokuvista. Tyler Robinson myönsi isälleen toteuttaneensa murhan. Isä välitti tiedon eteenpäin nuorisopastorille, joka teki ilmoituksen virkavallalle. Utahin kuvernöörin Spencer Coxin mukaan ampuja on hyvästä perheestä ja hänellä oli ollut normaali lapsuus mutta hän oli lyhyessä ajassa radikalisoitunut. Robinson istuu tutkintavankeudessa, ja häntä syytetään murhasta.

## Oikeudenkäynti

Ampujaksi epäillyn Tyler Robinsonin ensimmäinen esiintyminen paikan päällä oikeudessa 11. joulukuuta 2025.
12. syyskuuta Robinson otettiin säilöön Utahin Spanish Forkissa ilman takuiden mahdollisuutta, Utahin poliisin ja FBI:n toimesta 33 tunnin laaja-alaisen etsinnän jälkeen. Hänen oikeudenkäyntinsä pidettiin 16. syyskuuta 17:00 paikallista aikaa. Robinson saapui kuulemiseensa etäyhteydellä ilman omaa asianajajaa ja pukeutuneena itsensä vahingoittamista estävään suojaliiviin. Hän pysyi hiljaisena koko menettelyn aikana, paitsi kun häntä pyydettiin kertomaan nimensä.

Oikeus katsoi, että Robinson on varaton ja oikeutettu julkiseen asianajajaan, jota ei kuitenkaan vielä ole nimetty.

Oikeus myönsi Erika Kirkille, Charlie Kirkin leskelle, lähestymiskiellon Robinsonia, syytettyä, vastaan. Päätöksessä todettiin (käännös englanninkielisestä tekstistä): *“syytetty muodostaa uskottavan uhan suojellun henkilön fyysiselle turvallisuudelle”*. Seuraava käsittelypäivä on määrätty maanantaille 29. syyskuuta 2025 klo 10.00 paikallista aikaa.

### Syytteet

Robinsonia syytetään yhdestä vakavasta murhasta, yhdestä törkeästä ampuma-aseen käytöstä, josta aiheutui vakava henkilövahinko, sekä yhdestä lapsen läsnä ollessa tehdystä väkivaltaisesta teosta. Lisäksi hänelle on nostettu kaksi syytettä viranomaisen työn estämisestä ja kaksi syytettä todistajiin vaikuttamisesta. Robinsonilla ei ole ollut aiempia tuomioita. Utahin piirikunnan syyttäjä Jeffrey Gray kertoi hakevansa Robinsonille kuolemantuomiota, mikäli hänet todetaan syylliseksi.

## Reaktiot

Ampuminen on tuomittu Yhdysvalloissa laajasti yli puoluerajojen. Presidentti Donald Trump pyysi Truth Social -palvelussaan seuraajiaan rukoilemaan Kirkin puolesta. Entinen varapresidentti Kamala Harris on sanonut olevansa ”syvästi järkyttynyt” Charlie Kirkin ampumisesta. Kuolinilmoituksen jälkeen Trump vahvisti uutisen ja osoitti surunvalittelunsa Kirkin perheelle. Reform UK-puolueen puheenjohtaja Nigel Farage puolestaan osoitti kunnioitustaan Kirkille.

Sosiaalisen median palveluissa, kuten Blueskyssa, X:ssä ja Tiktokissa, julkaistiin salamurhan jälkeen viestejä, joissa Kirkin kuolemaa juhlistettiin ja uhattiin muidenkin tunnettujen henkilöiden, kuten Elon Muskin, J. K. Rowlingin ja Donald Trumpin henkeä. Palvelut ovat ilmoittaneet poistavansa väkivaltaa ylistävät viestit käyttäjäehtojensa vastaisina.

Yhdysvaltain puolustusministeriö julisti nollatoleranssin työntekijöilleen Kirkin salamurhasta iloitsemisesta. Yhdysvaltain varaulkoministeri Christopher Landau ilmoitti, että Yhdysvallat ryhtyy toimiin sellaisia henkilöitä vastaan, jotka ”ylistävät, rationalisoivat tai vitsailevat” Kirkin kuolemasta. Ulkoministeriö tiedotti myöhemmin, että käytännössä tämä tarkoittaa muun muassa viisumien perumista.

Norjassa kommunistisen nuorisojärjestön Rød Ungdomin puheenjohtaja Amrit Kaur joutui eroamaan vitsailtuaan Kirkin kuolemalla Tiktokissa. Uutiskanava MSNBC erotti poliittisen toimittajansa Matthew Dowdin, kun hän oli kertonut pitävänsä Kirkin murhaa odotettuna seurauksena tämän puheista. Sarjakuvakustantamo DC Comics lakkautti Kirkin kuolemasta riemuinneen transtaiteilija Gretchen Felker-Martinin *Red Hood* -sarjakuvan.

Yhdysvaltalainen televisio- ja radioyhtiö ABC ilmoitti 17. syyskuuta hyllyttävänsä *Jimmy Kimmel Liven* toistaiseksi. Syyksi ilmoitettiin Kimmelin maanantaina 15. syyskuuta esitetyssä jaksossa pitämä monologi, jossa tämä arvosteli ”Trumpin jengin” reaktioita Charlie Kirkin murhaan. Kimmelin mukaan Trumpin kannattajat yrittivät murhan jälkeen ”epätoivoisesti luoda kuvaa, että ampuja ei ollut yksi heistä” ja ”kerätä keinolla millä hyvänsä poliittisia irtopisteitä”. Kimmel myös totesi, etteivät Trumpin antamat kommentit televisiohaastattelussa ”olleet tapa, jolla aikuinen suree ystävänsä murhaa, vaan nelivuotiaan tapa surra kultakalansa kuolemaa”. ABC:n mukaan Kimmelin kommentit Kirkin kuolemasta olivat loukkaavia ja tunteettomia, eivätkä heijasta kanavan tavoittamien yhteisöjen arvoja tai mielipiteitä. Kanava sanoo tavoittelevansa hyllytyksellä kunnioittavaa ja rakentavaa dialogia. Yhdysvaltain telehallintoviraston johtajan Brendan Carrin mukaan Kimmelin esittämät väitteet murhaajasta olivat valheita, jollaisia televisiokanavilla ei ole oikeutta esittää. Carr oli painostanut ABC:ta tekemään kyseisen päätöksen. Hän totesi eräässä podcastissa vieraillessaan, että yhtiö voi puuttua Kimmelin toimintaan oma-aloitteisesti, tai sitten FCC ryhtyy toimiin. Fox-kanavalla puhuessaan hän myös vihjasi, että hallinto tulee jatkossa painostamaan televisioyhtiöitä entistä enemmän. Telehallintoviraston ainoa demokraattiedustaja Anna Gomez arvosteli jyrkkäsanaisesti FCC:n toimintaa, joka hänen mukaansa loukkaa Yhdysvaltain perustuslain ensimmäistä lisäystä, joka takaa sananvapauden.

Brittiläisen *The Guardianin* mukaan Kirkin ampuminen on ”jälleen yksi esimerkki Yhdysvalloissa jatkuvasta poliittisesta väkivallasta”. Yhdysvaltain oikeusministeri Pam Bondin ja presidentti Donald Trumpin mukaan murha oli vasemmiston väkivaltaisen retoriikan seurausta. Bondi kertoi oikeusministeriön puuttuvan vastedes sellaiseen vihapuheeseen, jossa yllytetään väkivaltaan jotakuta kohtaan. Bondin mukaan väkivaltaan yllyttäminen ei kuulu sananvapauden piiriin.

## Jälkiseuraukset

Kirkin salamurhan jälkeen monia työntekijöitä irtisanottiin tai erotettiin määräaikaisesti heidän kommenttiensa tai sosiaalisen median julkaisujensa vuoksi. Irtisanottujen joukossa oli opettajia, palomiehiä, sotilashenkilöstöä ja Yhdysvaltain salaisen palvelun jäseniä; monet heistä saivat tappouhkauksia.

15. syyskuuta koomikko Jimmy Kimmel sanoi isännöimässään ABC-kanavan talk show’ssa *Jimmy Kimmel Live!* ”Maga-jengin” yrittävän ”epätoivoisesti kuvata tätä Kirkin murhannutta poikaa muuksi kuin yhdeksi heistä” ja yrittävän ”saada rikoksesta poliittisia pisteitä” sen sijaan, että he aidosti surisivat. Yhdysvaltain telehallintoviraston (FCC) johtaja Brendan Carr sanoi, että Kimmel ”vaikutti suoraan johtavan amerikkalaista yleisöä harhaan” ja uhkasi ABC:ta mahdollisilla toimilla, kuten sen asemien lähetyslupien peruuttamisella. 17. syyskuuta Nexstar Media Group ilmoitti, että he keskeyttäisivät Kimmelin ohjelman lähetykset 32 ABC-yhteistyöasemallaan ”toistaiseksi”. Tämän jälkeen myös ABC ilmoitti keskeyttävänsä ohjelman toistaiseksi. Viisi päivää myöhemmin hyllytys kumottiin, ja ohjelma palasi televisioon seuraavana iltana.

## Katso myös

* Donald Trumpin salamurhayritys
* Donald Trumpin salamurhayritys Floridassa
* Melissa Hortman

## Lähteet

## Aiheesta muualla

* Kuvia tai muita tiedostoja aiheesta Charlie Kirkin murha Wikimedia Commonsissa